Go Etela Cambodia | Dinaga le Batho
METSE yeo e phaphametšego godimo ga meetse, mabenkele ao a tletšego batho, ditarata tše di tletšego ka dithuthuthu tšeo di rwelego mehuta ka moka ya dilo go tloga ka dikgogo go ya go ditšidifatši—tše ke dilo tše o tlago go di bona le medumo yeo o tlago go e kwa dikarolong tše dingwe tša Cambodia.
Batho ba Cambodia ba tsebega ka go ba ba borutho, ba nago le bogwera le botee. Ge ba le gae, ba ka bitšana ka gore ngwanešo, kgaetšedi, rakgadi, malome, makgolo goba rakgolo—gaešita le ge ba kopana la mathomo!
Badudi ba bangwe ba Cambodia ba dula ka gare ga dintlo tša dikepe, mola ba bangwe ba dula dintlong tšeo di thekgilwego ka dikota tše di telele goba meagong e phaphametšego godimo ga meetse. Gape go na mafelo a go tšhela peterole le meago ya dikolo, ya dikliniki le ya mabenkele yeo e phaphametšego godimo ga meetse
Seenywa sa dragon se tlwaelegile kua Cambodia
Reise ke sejo sa mmamoratwa sa batho ba Cambodia. Sejo se se tlwaelegilego se tla ba le mehuta e meraro goba e mene ya dijo, go akaretša le sopo. Hlapi e ratwa kudu. Go tlwaelegile gore dijo tše nago le swikiri, tše galakago le tše nago le letswai di jewe ka nako e tee.
Mo e ka bago nywaga e dikete tše pedi e fetilego, babapatši ba tšwago India le basepedi ba bodumedi ge ba be ba eya China ba ile ba thoma go feta lebopong la Cambodia gomme ba be ba ananya silika le tšhipi ka dinoko, dikwata tše nkgago bose, manaka a tlou le gauta. Ge nako e dutše e eya, batho ba Cambodia ba ile ba thoma go tlwaela mekgwa e itšego ya India le China, ka baka leo bodumedi bja Mahindu le bja Mabuddha bo ile bja ata. Lehono, badudi ba fetago 90 lekgolong ke Mabuddha.
Dihlatse tša Jehofa di botša batho molaetša o nago le kholofelo wa Beibele kua Cambodia. Di thušitše batho ba bantši di diriša puku ya Ke Eng Seo ge e le Gabotse Beibele e se Rutago? E hwetšagala ka maleme ao e ka bago a 250, go akaretša le leleme la Cambodia.
Badudi: Mo e ka bago ba dimilione tše 14
Mošate: Phnom Penh
Boemo bja leratadima: Go ruthetše e bile go a fiša, go na le dihla tša dipula le tša komelelo
Di-ya-ntle: Diaparo, dikota, raba, reise
Batho ba fetago 1 500 kua Cambodia ba ithuta Beibele le Dihlatse tša Jehofa le gona ba hwetša dikarabo tša dipotšišo tše bjalo ka e rego: “Bahu ba kae?” le ya “Morero wa Modimo ka lefase ke ofe?”
Puku ya Ke Eng Seo ge e le Gabotse Beibele e se Rutago?, yeo e gatišitšwego ke Dihlatse tša Jehofa, e a hwetšagala ka leleme la Cambodia (ka ge go bontšhitšwe mo).
mailto:?body=Go Etela Cambodia%0a%0ahttps%3A%2F%2Fwww.jw.org%2Ffinder%3Fdocid%3D102014127%26wtlocale%3DSE%26srcid=share⊂ject=Go Etela Cambodia